Spolupráca na projekte Répertoire International des Sources Musicales
Miriam Lehotská

Spolupráca na projekte Répertoire International des Sources Musicales (Medzinárodný katalóg hudobných prameňov) sa realizuje na základe výmeny informácií o prameňoch medzi centrálnou redakciou RISM vo Frankfurte nad Mohanom a národnými centrálami jednotlivých participujúcich štátov. Náplňou tejto spolupráce je evidencia a spracovávanie hudobnohistorických fondov, výmena informácií o zachovaných hudobných prameňoch a ich publikovanie v špecializovaných pramenných edíciách. Počas doterajšej činnosti vznikla úctyhodná celosvetová databáza hudobnohistorických prameňov, ktorú využíva najmä hudobná historiografia pri rekonštrukcii dejín hudobnej kultúry, ale je i východiskom pre celý rad hudobných aktivít, ako sú koncertné uvedenia diel, výskumná, edičná, prezentačná činnosť a  pod. 
Funkciu a úlohy národnej centrály RISM na Slovensku plní od r. 1967 Slovenské národné múzeum-Hudobné múzeum. Koordinuje spracovávanie historických hudobných prameňov a zabezpečuje výmenu informácií o prameňoch nielen zo zbierok SNM-Hudobného múzea, ale aj z doteraz evidovaných hudobných zbierok uložených v dokumentačných a cirkevných inštitúciách v rámci Slovenska. Samostatne prispieva do projektu i Oddelenie hudobných rukopisov Slovenskej národnej knižnice v Martine zasielaním informácií o vlastných zbierkach.
V uplynulých desiatich rokoch sa národná centrála RISM podieľala najmä na spracovaní série A II RISM – Musikhandschriften nach 1600 (predtým participovala i na vytváraní série A I – Einzeldrucke vor 1800 a  série C - súpis miest uloženia hudobných prameňov). Celkovo boli doteraz spracované informácie o prameňoch z pätnástich hudobných zbierok v počte 2.855 záznamov. Niekdajšie zasielanie údajov prostredníctvom kópií katalogizačných kariet chceme postupne nahradiť zasielaním záznamov v elektronickej forme prostredníctvom databázového programu PIKaDo, ktorý vyvinula centrálna redakcia RISM v spolupráci s firmou Volker Kube GmbH a tvorí štandard spracovania historických hudobných rukopisov vo viacerých krajinách. Výraznou pomocou a jedným s hlavných cieľov kooperácie v oblasti RISM je identifikácia anonymných skladieb, resp. skladieb sporného autorstva. Spoľahlivým partnerom v tomto smere je pre nás okrem centrálnej redakcie RISM aj Súborný hudobný katalóg so sídlom v Hudobnom oddelení Národnej knižnice v Prahe, kde sú na základe už pomerne rozsiahlej databázy údajov o prameňoch a špecializovanému katalógu notových incipitov schopní identifikovať mnohé anonymné diela.
V r. 1997 sme pre centrálnu redakciu RISM aktualizovali zoznam značiek slovenských inštitúcií, v ktorých sú uložené hudobné pramene. Súpis značiek všetkých miest uloženia prameňov na svete bol zverejnený v samostatnom zväzku RISM (RISM-Bibliothekssigel. Gesamtverzeichnis, 1999). Podarilo sa nám zároveň doplniť katalógy RISM v SNM-Hudobnom múzeu o 5. CD-ROM série A II - Musikhandschriften nach 1600 (7. vydanie) a ako národná centrála RISM sme získali voľné pripojenie na databázu tejto série na internete. CD-ROM i databáza série A II v internete poskytujú rôzne možnosti rešeršovania vďaka viacerým typom registrov: autorského, názvového, podľa obsadenia skladieb, proveniencie prameňov a pod.
	V poslednom období sa činnosť národnej centrály RISM zameriava na pokračovanie v spracovávaní hudobnohistorických prameňov z domácich zbierok. Postupné budovanie Slovenského katalógu hudobnohistorických prameňov – centrálnej databázy zachovaných prameňov k dejinám slovenskej hudby a materiálovej základne spolupráce s RISM – bolo orientované na ďalšie doplnenie katalogizačných záznamov zo spracovania zbierok v teréne, ktoré SNM-Hudobné múzeum ako koordinátor projektu dlhoročne zabezpečuje prostredníctvom externých spolupracovníkov. Momentálne je v štádiu spracovávania Zbierka hudobnín Cirkevného hudobného spolku v Trnave, ktorá obsahuje vzácne pramene k dejinám hudobnej kultúry na Slovensku v období 18. – 19. storočia. Podarilo sa nám nadviazať aj externú spoluprácu so študentmi Katedry hudobnej vedy FiF UK formou ich zaškolenia v práci s hudobnohistorickým materiálom v rámci odbornej praxe. Uvedená spolupráca sa orientovala predovšetkým na doplnenie dokumentačnej bázy SKHP komparáciou a identifikáciou časti prameňov zo Zbierky hudobnín Uršulínskeho kláštora v Bratislave. 
V rokoch 1999 – 2001 sa realizoval projekt “Ján Levoslav Bella (1843 - 1926) - digitálna  dokumentácia osobného fondu” v spolupráci s firmami Nupseso, a. s. a Delphine & Computers. Predmetom digitalizácie bolo 1021 signatúr (vrátane podsignatúr, celkovo 10.394 strán), zahŕňajúcich primárne i sekundárne pramene k životu a tvorbe J. L. Bellu. Projektom zahájilo SNM-Hudobné múzeum digitálno-elektronické spracovanie prameňov zo svojich zbierok a ako metodické pracovisko v oblasti hudobného múzejníctva predkladá vôbec prvý produkt takéhoto spracovania kompletného osobného fondu v rámci slovenských hudobnodokumentačných inštitúcií. Je koncipovaný ako elektronická publikácia určená na bádateľské účely, ktorej cieľom je vytvoriť optimálne podmienky na štúdium veľmi vzácneho a žiadaného fondu významného skladateľa – nestora modernej slovenskej hudby a zároveň zamedziť fyzickej deštrukcii fondu v dôsledku prirodzeného starnutia papiera, resp. mechanickej manipulácie s prameňmi. Projekt je zverejnený aj na internete (www.jlbella.sk). 
Rôznym aspektom a špecializovaným prístupom v práci s originálnymi hudobnými prameňmi bola venovaná medzinárodná konferencia Hudobnohistorické pramene – dokumentácia, ochrana, prezentácia (1998) a medzinárodný seminár Informačné technológie v hudobnej dokumentácii (2001), ktoré usporiadalo SNM-Hudobné múzeum v spolupráci s ďalšími inštitúciami. V príspevkoch kolegov z Českej republiky, Nemecka, Rakúska a Slovenska boli prezentované podnety ku skvalitneniu dokumentačnej bázy hudobnohistorických prameňov, výmene informácií, skúseností i k hľadaniu optimálnych možností dlhšieho uchovania, lepšieho využitia a sprístupnenia zachovaných prameňov, aj vďaka využitiu nových technológií, najmä digitalizácie a tvorbe elektronických dokumentov.
K oslavám 35. výročia založenia hudobného pracoviska v rámci SNM a 10. výročia jeho transformácie na samostatné Hudobné múzeum SNM, ktoré sa uskutočnili v máji 2001, vydalo Hudobné múzeum prehľadnú publikáciu: "Sprievodca po zbierkovom fonde Hudobného múzea SNM I. Hudobné zbierky archívnej povahy." V rámci edičnej prípravy publikácie boli skorigované doterajšie katalogizačné záznamy prameňov dotýkajúce sa najmä autorstva skladieb. V prípade hudobnohistorických zbierok sa podarilo identifikovať viaceré  diela, ktoré doteraz boli vedené ako anonymné, a to aj vďaka využitiu publikácií a CD-ROM-u RISM. Údaje sú zverejnené v autorskom registri uvedenej publikácie.
	V rámci SKHP rozvíjame projekt postupného zverejňovania pramenných materiálov k dejinám slovenskej hudby, a to prípravou tematických katalógov hudobnohistorických zbierok: katalógu Zbierky hudobnín z rím.-kat. farského kostola v Kežmarku, Zbierky hudobnín z rím.-kat. farského kostola v Ilave a súpisu tvorby J. L. Bellu, ktorý uzatvára v posledných rokoch riešený projekt komplexnej ochrany a sprístupnenia diela skladateľa.